Amazonianamatsoni

Amazonianamatsoni (Amazona ochrocephala) on amatsonien sukuun kuuluva papukaija. Sen lemmikkilintuharrastajien piirissä käytetty, ulkonäköä kuvaava nimi on keltaotsa-amatsoni. Sen vanha lajinimi on keltahuppuamatsoni. 

Joidenkin lähteiden mukaan sitä pidetään keltapääamatsonin ja keltaniska-amatsonin nimilajina, jolloin aiemmin mainitut lasketaan sen alalajeiksi tai "alalajiryhmiksi". Esimerkiksi Häkkilinnut-kirjassa vuodelta 1987 lajin (tai alalajin) nimi oli brasilian keltapääamatsoni. 

 Koko ja ulkonäkö 
Amazonianamatsonin pituus on nokasta lyhyen pyrstön kärkeen noin 31–38 senttimetriä ja se painaa noin 380–500 grammaa.

Amazonianamatsoni on suurimmaksi osaksi vihreä, keskikokoinen papukaija. Sillä on muiden amatsonien tapaan lyhyt pyrstö ja vahva nokka.

Pään väritys linnulla on seuraavanlainen: vihreän höyhenyksen seassa on otsan kohdalla yksilöllinen tai alalajiriippuvainen läikkä keltaista höyhenystä. Silmänympärykset ovat kaljut ja valkoiset. Nokan väri vaihtelee alalajin mukaan mustan- ja oranssinkirjavasta luunväriseen.

Poikasten silmät ovat tummat ja niillä ei välttämättä ole niin paljoa keltaista päässään.

Alalajeja on neljä: A.o.ochrocephala, A.o. xantholaema, A.o. nattereri ja A.o. panamensis. Alalajien tuntomerkkejä:

A.o.ochrocephala:

 Keltaista otsalla yhtenäisenä, pyöreäreunaisena alueena.
 Siipitaive/ranne punainen.
 Nokka tummanharmaa ja ylänokan sivut oranssit.

A.o. xantholaema (Marajo Yellow-crowned Amazon Parrot):

 Keltainen levinnyt otsalta myös laajemmalle niin, että silmän ympärillä olevat höyhenet ovat keltaisia nekin. Joskus vähän vihreää otsalla. 
 Nokka tummanharmaa (mutta hieman vaaleampi kuin nimilajilla) ja ylänokan sivut oranssit. 
 Alalajeista suurin.

A.o. nattereri (Natterer’s Amazon Parrot tai Amazonian Yellow-crowned Amazon Parrot):

 Keltainen otsa hajanaisempi ja laikukkaampi kuin nimilajilla.
 Yleisväri nimilajia tummempi, pään vihreä hieman sinertävämpi. 

A.o. panamensis (Panama Yellow-crowned Amazon Parrot):

 Otsan keltainen kuin nimilajilla, mutta voi joskus valua alemmas nokan pieliltä.
 Nokkan luun värinen.
 Siipitaitteessä vähemmän punaista.
 Nimilajia pienempi.

 Lemmikkinä 

Suomessa amazonianamatsoni on yksi yleisimmistä lemmikkiamatsoneista. 

Amazonianamatsonin hoito ei eroa juuri lemmikkilintujen perushoidosta. Voidakseen hyvin se tarvitsee omanlajisen tai vähintään samaa sukua olevan lintutoverin, runsaasti tilaa, lajityypillisiä tarpeita tyydyttävän ruokavalion, riittävästi virikkeitä, lintulähtöiset käsittely- ja koulutustavat sekä päivittäistä vapaanaoloa häkistä turvalliseksi tehdyssä sisätilassa.

Amazonianamatsoni oppii muidenkin amatsonien tapaan yleensä kohtalaisen hyvin puhumaan ja matkimaan ääniä, mutta puhekyvyn ei tulisi koskaan olla pääsyy lemmikkilinnun hankkimiselle. Lajia pidetään jonkin verran aggressiivisuuteen taipuvaisena, jonka vuoksi sen koulutuksessa, käsittelyssä ja kehonkielen lukemisessa on oltava tarkkana heti alusta saakka. Positiiviset, lintulähtöiset ja vapaaehtoisuuteen perustuvat koulutus- ja käsittelytavat ennaltaehkäisevät käytösongelmia.

Laji kuuluu CITES II/B -liitteeseen, jolloin sillä tulee vankeudessa olla yksilöön yhdistettävissä oleva alkuperätodistus. Ilman alkuperätodistusta tai siihen verrattavia papereita linnun myyminen, pesittäminen ja kaupallinen esilläpito esim. kotieläinpihalla on kiellettyä.

 Lähteet 

 Lemmikkilinnut Kaijuli ry
 Papukaija.fi

Viitteet

Luokka:Amatsonit